Virallinen lehti nro C 200 , 30/06/1997 s. 0028



A4-0183/97 Päätöslauselma tulevaisuuden melupolitiikkaa koskevasta komission vihreästä kirjasta (KOM(96)0540 - C4-0587/96) Euroopan parlamentti, joka - ottaa huomioon EY:n perustamissopimuksen 130 r artiklan, - ottaa huomioon komission vihreän kirjan tulevaisuuden melupolitiikasta (KOM(96)0540 - C4-0587/96), - ottaa huomioon komission työohjelman vuodelle 1996 (KOM(95)0512), - ottaa huomioon viidennen ympäristöohjelman ((EYVL C 138, 17.5.1993)), - ottaa huomioon ympäristö-, terveys- ja kuluttajansuojavaliokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan ja tutkimusta, teknologista kehittämistä ja energia-asioita käsittelevän valiokunnan lausunnot (A4-0183/97), A. ottaa huomioon, että yli 50 prosenttia Euroopan unionin kansalaisista altistuu jatkuvasti yhdestä lähteestä tulevalle melulle, jonka taso on 55 - 65 dB(A), ja yli 20 prosenttia melulle, jonka taso on yli 65 dB(A), B. katsoo, että meluhaittojen rajat ylittävän luonteen vuoksi on laadittava kunnianhimoinen eurooppalainen meluntorjuntapolitiikka, koska melulla on vakavia vaikutuksia terveyteen ja melu heikentää ihmisten elämän laatua, C. pitää mielessä, että myös vallitsevan kilpailun kannalta on tärkeää edistää meluhaittojen vähentämiseen tähtääviä toimenpiteitä, D. ottaa huomioon, että viidennessä ympäristöohjelmassa todetaan, että «kenenkään ei tarvitse altistua melutasoille, jotka vaarantavat terveyden ja elämänlaadun», E. katsoo, että yleiseen ja integroituun ympäristömeluntorjuntaohjelmaan on sisällytettävä velvoittavia ja käytännöllisiä toimenpiteitä sisältävä kehysdirektiivi, jonka avulla vastataan kansalaisten jatkuvasti lisääntyviin melua koskeviin valituksiin, F. panee merkille, että nykyiset tilastotiedot ja ekonometriset arviot melun todellisista taloudellisista vaikutuksista ja ulkoisista kustannuksista yhteiskunnalle - ovat riittämättömät eivätkä ole aina jäsenvaltioiden osalta käytettävissä - eivät ole yhtenäisen metodologisen lähestymistavan avulla tuotettuja - ovat tulosta melun kertymätyyppisten mittausmenetelmien käytöstä teollisuusalueilla, G. panee merkille, että ongelman lähestymistapaa ja hoitamista koskevat kansalliset politiikat eroavat toisistaan huomattavasti ja ne olisi yhteensovitettava; yhteensovittamisen puutetta on usein havaittavissa myös ympäristöä, teollisuutta, alueita jne. koskevien eri yhteisöpolitiikkojen ja aloitteiden kesken, H. toteaa, että luotettavat ja vertailukelpoiset tiedot eri melulähteiden tilanteesta puuttuvat, I. katsoo, että tällä alalla toteutettavat toimenpiteet on integroitava ja yhteensovitettetava sekä yhteisön tasolla että paikallisella, alueellisella ja kansallisella tasolla, J. katsoo, että komissio epäröi melun estämistä ja torjumista koskevien erityisten ehdotusten tekemisessä jäsenvaltioille; 1. Ilmaisee tukensa komission vihreälle kirjalle tulevaisuuden melupolitiikasta ja vaatii samanaikaisesti, että käytännön toimenpiteet ja toiminta kirjattaisiin lähiaikoina komission vuoden 1996 lainsäädäntöohjelman mukaisesti ympäristömelun vähentämistä koskevaan puitedirektiiviin; 2. Tukee komission päätöstä aloittaa todellinen meluntorjuntaohjelma, jossa ensi- askeleena on sen laatima vihreä kirja; 3. Pyytää sen vuoksi komissiota edistämään yhteisten melunmittaus- ja arviointimenetelmien käyttöön ottamista ja sekä päivää että yötä koskevien yhteisten melunaltistusindeksien määrittelemistä; 4. Kehottaa komissiota tavoittelemaan ja tukemaan kaikille jäsenvaltioille yhteisten, yhteisön ulkoisia sosiaalisia melukustannuksia koskevien mittaus- ja arviointimenetelmien kehittämistä seuraten niiden valtioiden esimerkkiä ja hyödyntäen niiden valtioiden kokemusta, jotka ovat tällä alalla edistyneimpiä; 5. Kehottaa komissiota yhteensovittamaan kansallisia politiikkoja ja tarjoamaan ohjausta ja teknistä apua jäsenvaltioille, jotta nämä voisivat organisoida melupolitiikkansa ja valvoa säätämiensä toimien toteutusta; 6. Kehottaa komissiota määrittelemään paremmin melua koskevat toimintamenetelmänsä tulevissa lainsäädäntöehdotuksissaan ja yhteensovittamaan ne tässä yhteydessä eri osapolitiikkoihinsa; 7. Kehottaa komissiota olemaan laatimatta lainsäädännöllisiä määräyksiä, joilla on suoria tai välillisiä taloudellisia vaikutuksia valtioon, kansalaisiin ja teollisuuteen, ilman että etukäteen on arvioitu kustannuksia ja hyötyjä ja varmistuttu siitä, että nämä ovat oikeassa suhteessa toisiinsa; 8. Kehottaa komisisota varmistamaan, ennen kuin se tulevaisuudessa hyväksyy hankkeiden rahoittamisen rakennerahastoista ja koheesiorahastosta, täyttävätkö ehdotetut hankkeet muiden ympäristöön liittyvien normien ohella myös vaadittavat normit melun ennaltaehkäisemiseksi ja torjumiseksi; 9. Pyytää komissiota tiedonsaantia koskevan yhteisön politiikan mukaisesti ja ottaen huomioon kansalaisten suuren meluherkkyyden laatimaan kansalaisia varten jäsenvaltioiden melukartat ja ottamaan huomioon asiaa koskevat väestön mielipiteet; 10. Korostaa, että tehokas ympäristömelun vähentämispolitiikka ei saa rajoittua enimmäisrajojen asettamiseen, vaan sen on pyrittävä myös torjumaan melua lähteellä; 11. Katsoo, että komission lainsäädäntöehdotuksissa meluntorjunnasta tulisi olla myös velvoite teollisuusyrityksille laatia oma melunvähentämisohjelma, joka on osa yrityksen ympäristöohjelmaa, sikäli kun sillä sellainen on; 12. Pyytää komissiota asettamaan vaatimuksen siitä, että jos melutason enimmäisrajat ylitetään, jäsenvaltioiden on ryhdyttävä käytännön toimenpiteisiin melutason laskemiseksi; 13. Pyytää komissiota edistämään rakennusten sellaisten äänieristyksen vähimmäisarvojen yhdenmukaistamista, jotka julkisivujen, mukaanlukien ikkunoiden on täytettävä riippuen rakennuksessa harjoitettavasta toiminnasta ja sen sijaintialueesta; 14. Pyytää komissiota kiinnittämään erityistä huomiota matalataajuiseen meluun, koska se häiritsee jo tuskin kuultavalla tasolla; 15. Pyytää komissiota jouduttamaan asianmukaista aluesuunnittelua, joka on sopusoinnussa sekä eri maankäyttötapojen kanssa että riippumaton lähteellä toteutettavista toimista, mukaan luettuna tutkimus- ja kehittämisohjelmat, uusien teknologioiden käyttöönotto, jne; 16. Pyytää komissiota laatimaan suunnitelman, jonka tavoitteena on jäsenvaltioiden tutkimustulosten ja kokemusten vaihto meluhaittojen torjuntaan liittyvällä alalla; 17. Pyytää lisäksi komissiota tutkimaan mahdollisuuksia luoda tehokas valvontajärjestelmä yksittäisistä melunlähteistä aiheutuvan melun vähentämiseksi; 18. On vakuuttunut siitä, että näiden tavoitteiden saavuttamiseksi komission on oltava läheisessä yhteistyössä jäsenvaltioiden paikallisten, alueellisten ja kansallisten viranomaisten kanssa; 19. Pyytää jäsenvaltioita hoitamaan meluongelman yhteistyössä teollisuuden kanssa suunnitelmallisesti ja vastuullisesti ja edellyttäen, että pyrkimyksen kustannukset eivät ole sietämättömät ja että työolosuhteiden ja elämänlaadun parantuminen aikaansaa pitkällä aikavälillä menojen vähentymisen ja on kaikkia yhteiskunnan jäseniä hyödyttävää; 20. Pyytää komissiota toteuttamaan tutkimuksen melun aiheuttamien vahinkojen todellisista kustannuksista, mukaan luettuna terveyteen liittyvät kustannukset; 21. Pyytää, että Euroopan ympäristökeskukselle annettaisiin tehtäväksi kerätä jäsenvaltioiden laatimat melukartat ja arvioida säännöllisesti niihin liittyviä tietoja ja analysoida kehitystä; 22. Pyytää komissiota sisällyttämään meluntorjuntaa koskeviin lainsäädännöllisiin määräyksiinsä, erityisesti uuteen puitedirektiiviin, lisätoimenpiteitä, kuten sopimuksia rautatiealan tai auto- tai lentokoneteollisuuden kanssa, koneiden ja laitteiden melumerkinnät, viittaukset standardeihin, tiedotus- ja tiedostamiskampanjat kansalaisille, teollisuuden ja muiden tahojen melunvähentämissuunnitelmat, ennaltaehkäisevät toimet melun vähentämiseksi uusille huippunopeille junille rakennettavilla rautateillä, tarpeen mukaan nopeusrajoitukset, rakennusten äänieristys, maksuja, taloudellisia kannustimia ja muita toimenpiteitä; 23. Kehottaa luomaan puitelainsäädäntöä melun vähentämissuunnitelmia varten; tällöin voitaisiin määrittää alueet, joilla melu nyt tai tulevaisuudessa aiheuttaa haitallisia ympäristövaikutuksia; tämän analyysin pohjalta voidaan alkaa kehittää integroitua lähestymistapaa melun vähentämiseen valitsemalla sopivat toimenpiteet; 24. On samaan mieltä komission kanssa siitä, että taloudellisten välineiden käyttäminen (kuten porrastetut melutason mukaiset maksut) on tehokas tapa edistää melun vähentämistä; 25. Kehottaa komissiota harkitsemaan uusia toimenpiteitä ja toteuttamaan uusia korjaavia toimia tieliikenteen, joka on ollut melun huomattavin lähde viimeisten kymmenen vuoden aikana, melun vähentämiseksi; pyytää komissiota kiinnittämään tässä yhteydessä erityistä huomiota renkaiden aiheuttamaan meluun; 26. Korostaa sitä, että melun rajoittamisen tällä alueella pitäisi perustua valtavasti kasvavien liikennemäärien vähentämiseen, parempaan alue- ja kaupunkisuunnitteluun, tehokkaaseen liikkumisen suunnitteluun ja liikennelogistiikkaan sekä moottoriajoneuvoja hyödyntämättömiin henkilöliikennemuotoihin siirtymiseen (esim. jalankulkijat, pyöräilijät) yhdistettynä joukkoliikenteeseen ja/tai julkiseen liikenteeseen; 27. Pyytää komissiota ja jäsenvaltioita toimimaan tulevan, tieliikenteen melun vähentämiseen liittyvän strategian yhteydessä siten, että moottori- ja ajomelun raja-arvoja alennetaan välittömästi ja että vähemmän melua aiheuttavaa ja kestävää tienpinnoitetta käytetään entistä useammin; 28. Pyytää komissiota sisällyttämään puitedirektiiviehdotukseensa säännöksiä, joilla rajoitetaan kannettavien musiikintoistolaitteiden (esim. korvalappustereoiden) sekä kiinteiden musiikintoistolaitteiden melutasoa; 29. Pyytää komissiota laatimaan lentoliikennettä koskevia sitovia määräyksiä ja harkitsemaan myös mahdollisuutta yhdenmukaistaa lentokoneiden ja lentokenttiä ympäröivien alueiden melua koskevia vaatimuksia, ottaen huomioon lentoliikenteen sääntelyn vapauttaminen ja lentokoneiden suurempi koko; 30. Pyytää komissiota laatimaan direktiivin sitovista normeista ja lentoasemien suunnittelusta meluhaittojen vähentämiseen liittyvän eurooppalaisen järjestelmän perusteella; 31. Katsoo, että lentoliikenne, etenkin yöllä, häiritsee ihmisiä ja että sitä sen vuoksi pitäisi vähentää; 32. Ottaen huomioon Euroopan unionin laajentumisen kehottaa komissiota esittämään tämän vuoden kuluessa uuden direktiivin rautatiekuljetuksista, johon sisältyy paljon liikennöityjen osuuksien ja erityisesti tavarakuljetuksien aiheuttaman melun vähentäminen; 33. Kehottaa komissiota ottamaan meluarvioinnin mukaan kaikkiin liikenteeseen liittyviin politiikkoihin ja ohjelmiin, koska tieliikenteen osuus ympäristömelun tasoon kasvaa; 34. Kehottaa komissiota lisäämään jäsenvaltioiden kansalaisten «melukoulutusta» sekä kouluissa että tiedotuskampanjoiden avulla lehdistössä, radiossa ja televisiossa ja edistämään myös melutason alentamista asunnoissa; 35. Pyytää komissiota sen tutkiessa melusaasteita ja meluntorjuntaa kiinnittämään huomiota työpaikoilla esiintyvää melua koskevan lainsäädännön lujittamiseen ja erityisesti melun aiheuttamista kuulon menetyksistä aiheutuviin kustannuksiin; 36. Pyytää komissiota varmistamaan sen, että neljännessä tutkimuksen ja teknologisen kehittämisen puiteohjelmassa teollisten ja materiaaliteknologioiden sekä standardien, mittausten ja testausten alalla kiinnitettäisiin erityistä huomiota rakennusalan laitteiden ja työkalujen aiheuttaman melun vähentämiseen; 37. Pyytää komissiota lisäksi esittämään kuluvan vuoden aikana puitedirektiivin ulkona käytettävien laitteiden melupäästöjen yhdennetystä arvioinnista, jonka se mainitsi vuoden 1996 työohjelmassaan; 38. Pyytää komissiota esittämään väestön suojelua silmällä pitäen sellaisia kattavia oikeudellisia vaatimuksia ulkona käytettävien koneiden melupäästöön liittyvistä raja-arvoista, joiden avulla voidaan varmistaa sallitun melutason merkitseminen kaikkien melua aiheuttavien koneiden ja laitteiden osalta; 39. Pyytää komissiota määrittelemään meluntorjuntaan liittyvät standardit pinnoitteille, renkaille, melutason mittaukselle, meluesteille, ilmastointilaitteille, jääkaapeille ja muille laitteille, sekä pyytää CEN:ää (Euroopan standardointikomiteaa) suorittamaan tämän työn; 40. Pyytää komissiota ja jäsenvaltioita varmistamaan, että voimassa olevia meluntorjuntamääräyksiä noudatetaan ja valvotaan; 41. Pyytää komissiota luomaan viidennessä tutkimuksen ja teknologisen kehittämisen puiteohjelmassa sopivat puitteet meluennusteiden ja meluanalyysin kehittämistä varten, koska kyseessä on Euroopan unionin lainsäädännön kannalta tärkeä lainsäädäntöä pohjustavan tutkimuksen ala; 42. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, talous- ja sosiaalikomitealle ja alueiden komitealle.